**ДАННИ ОТ ГОДИШНИЯ ДОКЛАД ЗА ДЕЙНОСТТА НА СЪДИЛИЩАТА В РАЙОНА НА ОКРЪЖЕН СЪД - ГАБРОВО**

**ПРЕЗ 2022 ГОДИНА**

През 2022 година в Окръжен съд - Габрово са постъпили общо **903** дела, от които **545** граждански и търговски и **358** наказателни. Статистиката сочи увеличение на постъплението в сравнение с предходните две години, както и повишаване на натовареността, съобразно щатната численост на съдиите.

С останалите неприключени производства от предходни периоди, през годината е имало за разглеждане общо **1 074** дела, от които **680** граждански и търговски и **394** наказателни. Петстотин тридесет и три броя от стоящите за разглеждане дела са първоинстанционни, а останалите съдебни производства са образувани по жалби или протести против актове на районни съдилища.

При първоинстанционните наказателни дела от общ характер най-голям е броят на разгледаните дела за престъпления против стопанството (предимно за използване на платежен инструмент без съгласието на титуляря) и за общоопасни престъпления (за причиняване на смърт при пътнотранспортни произшествия и за престъпления, свързани с наркотични вещества).

При разгледаните първоинстанционни граждански и търговски дела през годината преобладават исковете за права или правоотношения, свързани с търговски сделки, следвани от облигационните искове и производствата по Семейния кодекс и Закона за лицата и семейството.

Свършените през отчетния период дела са общо **923**, от които **558** граждански и търговски и **365** наказателни. От всички свършени дела, 733 броя, или 79 %, са приключили в тримесечен срок. Статистическите данни показват, че при увеличено постъпление през отчетния период при наказателните производства е запазен високият процент на делата, решени в инструктивния срок. При гражданските и търговските дела се установява лек спад в показателя за срочност, дължащ се на обективни причини, свързани със затруднения при призоваване на страните и другите участници в процеса, значителна фактическа и правна сложност на производствата, неизготвени в срок експертизи и др.

Традиционно добри са показателите и по отношение качеството на постановените съдебни актове. Свидетелство за това са както неголемият брой обжалвани или протестирани присъди, решения и определения, така и резултатите на върнатите след проверка от по-горните инстанции дела. Данните показват, че 73,33% от върнатите след инстанционен контрол съдебни актове по граждански и търговски дела са потвърдени или не са допуснати до касационно обжалване. При наказателните дела съотношението е още по-високо, като 84,21% от преминалите през инстанционна проверка съдебни актове са потвърдени.

**Данни за дейността на районните съдилища в района на Окръжен съд – Габрово през 2022 година**

През отчетния период новообразуваните дела в Районен съд – Габрово са 3 198, в Районен съд – Севлиево – 1 841 броя, в Районен съд – Дряново - 618 и в Районен съд – Трявна – 375 броя. Съпоставката с предходната година показва, че във всички районни съдилища в съдебния окръг е налице намаление на броя новообразувани производства. Спад се констатира и по отношение на общия брой дела за разглеждане, съответно: 3 572 броя в Районен съд – Габрово, 2 035 дела в Районен съд – Севлиево, 661 дела за разглеждане в Районен съд – Дряново и 395 броя в Районен съд - Трявна.

Свършените през годината дела в Габровски районен съд са общо 3 146, в Районен съд – Севлиево – 1 813, в Районен съд – Дряново - 586 и в Районен съд – Трявна – 356, като във всички районни съдилища е налице спад на стойностите по този показател. Подобрение обаче бележат данните за срочността при разглеждане и решаване на делата, като над 90% от съдебните производства приключват в тримесечен срок.

По отношение на натовареността на съдиите статистическите данни сочат най-високи стойности за Районен съд – Севлиево. Въпреки отчетения лек спад в сравнение с предходната година, нивото на натовареност в този съдебен орган остава високо. Минимална разлика в натовареността се констатира за Районен съд – Габрово, а за Районен съд - Дряново стойностите по този показател доближават нивата от 2020 г. След попълване на съдийския щат в края на 2021 г., в Районен съд – Трявна е налице по-отчетлив спад по отношение на действителната натовареност.

В Годишния доклад се констатира още, че през отчетния период в районните съдилища е запазено качеството на правораздаването, като се има предвид малкия брой обжалвани актове спрямо общия брой постановени и подлежащи на обжалване такива. В подкрепа на това заключение са и резултатите от инстанционния контрол, които показват, че общо около 60% от върнатите през годината обжалвани или протестирани актове на районните съдилища са потвърдени изцяло.

*С пълното съдържание на Годишния доклад може да се запознаете* [*тук*](https://gabrovo-os.justice.bg/bg/3297)*.*

**23 март 2023 г. „Връзки с обществеността“**